|  |  |
| --- | --- |
|  |  **«**Абай облысы білім басқармасының Семей қаласы бойынша білім бөлімінің «№27 жалпы орта білім беретін мектебі» КММ. химия пәнінің мұғалімі **Тлеубердина Меруерт Муратбековна** |

**Lesson Study әдістемесін химия сабақтарында қолдану**

Қазіргі таңда тек жеке тәжірибеге сүйеніп сабақ өткізу жеткіліксіз және бұл әрдайым тиімді нәтиже бере бермейді. Сондықтан әріптестермен сабақ үдерісін бірлесе отырып талдау мен тәжірибе алмасу – оқыту сапасын арттырудың маңызды құралы. Осы орайда, мен химия пәні сабақтарында Lesson Study әдістемесін қолдану тәжірибеммен бөліскім келеді.

 **Lesson Study – мұғалімдік тәжірибені жетілдіруге бағытталған сабақ барысында әрекет арқылы зерттеу жүргізудің ерекше түрімен сипатталатын педагогикалық тәсіл.**
Lesson Study мақсаты – мұғалімдік тәжірибе саласындағы білімді жетілдіру, сабақ барысында зерттеу жүргізу арқылы оқушылардың білім сапасын арттыру, педагогтердің кәсіби шеберлігін дамыту.

**Зерттеу мәселесі**: Сабақ материалын бекіту кезінде оқушылардың оқу мотивациясының төмендігі.
**Зерттеу мақсаты**: функционалды сауаттылыққа негізделген және интеграцияланған тапсырмаларды қолдана отырып, оқушылардың білім деңгейін арттыруға қалай әсер етеді?
**Зерттеу міндеттері**:

* функционалды сауаттылыққа негізделген тапсырамалар қолдана отырып, оқыту әдістемесін жетілдіру мақсатында Lesson Study тәсілін пайдалану;
* Интеграцияланған тапсырмаларды орындау барысында оқушылардың сабаққа қатысу динамикасын бақылау.

Зерттеу үшін 9 «Г» сыныбы таңдалды. Сыныпта 21 оқушы бар. Сыныпта 3 үздік оқушы, 8 жақсы оқитын, 9 орташадан төмен оқушы бар, үлгермейтіндер жоқ. Оқушылардың жасы – 14-15 жас.
 Ең алдымен мұғалімдер командасы құрылып, рөлдер бөлінді: модератор (физика пәнінің мұғалімі – Рыспекова А.Р.), гиперактивті оқушыларды бақылаушылар (МО жетекшісі – Исабекова А.С.), сабақ бақылаушылары (Рахметова А.О., Болатбекова А.А); Lesson Study жоспары мен кестесі жасалды.

Мұғалімдер тобының жұмысы келесі алгоритм бойынша ұйымдастырылды:

1. Зерттеу сабағын бірлесіп жоспарлау;
2. Зерттеу сабағын өткізу және сабақты бақылау;
3. Зерттеу сабағын талқылау және келесі зерттеу сабағын бастапқы жоспарлау;
4. Оқушыларға сауалнама жүргізу.

**Оқушылар әрекетіне байланысты мақсат**: Оқушылардың сөйлеу әрекетін дамыту, сын тұрғысынан ойлау әдістері мен стратегияларын тиімді қолдану.

Бірінші зерттеу сабағын бірлесіп жоспарлау барысында мұғалімдер тобы мотивацияны арттыру мақсатында ағылшын тіліне ішінара ену тәсілін және интеграцияланған тапсырмаларды қолдануды ұсынды. Алғашында менде қобалжу мен қорқыныш сезімі болды. Мен бұл тапсырманы орындай аламын ба? Балалар бұл «жаңалыққа» қалай жауап береді? Бірақ менің күткенімнен де жақсы нәтиже шықты! Әр сабақ сайын интеграцияланған тапсырмалармен жұмыс істеу барысында сыныптың белсенділігі артты. Сабақтың басында тренингтер қолдану жағымды көңіл-күй атмосферасын орнатты. Әр сабақта балалар бір жаңалық күтетін, бақылаушыларға мән бермей, қызығушылықпен талқылап, әркімнің пікірін тыңдап, бір-біріне комплимент айтып, қуаныш пен жақсы көңіл күймен жұмыс істеді. Топпен жұмыс жасап, бір-біріне көмектесуге тырысты, өзін және басқаларды бағалады. Әртүрлі бағалау әдістерін, рефлексияны, АКТ-ны қолдану шығармашылық қабілеттерді дамытуға, оқушылардың өз білімін бақылауына, ойын еркін жеткізіп, жауаптарын дәлелдеуге үйретіп, оқу процесіне қызығушылығын арттырды.
Сабақ бақылаушыларының айтуынша, ағылшын тіліндегі ойын түріндегі тапсырмаларды қолдану арқылы үшінші зерттеу сабағында сыныптың барлығы дерлік белсенділік танытты және білім сапасы 19%-ға артты.

**A, B және C санатындағы оқушылардың химия сабағына қатысуының салыстырмалы сипаттамасы**

Lesson Study әдістемесін қолдану аясында оқушылардың сабаққа қатысу белсенділігіне талдау жүргізілді. Оқушылар үш негізгі санатқа бөлінді:

* **A санаты** – жоғары үлгерімді, белсенді, пәнге қызығушылығы жоғары оқушылар;
* **B санаты** – орташа үлгерімді, тұрақты, бірақ кейде белсенділігі төмендейтін оқушылар;
* **C санаты** – үлгерімі төмен, мотивациясы мен белсенділігі аз оқушылар.

**A санатындағы оқушылар**

Бұл топтағы оқушылар сабақта белсенділік танытып, интеграцияланған тапсырмаларға қызығушылықпен қатысады. Ағылшын тіліндегі элементтер олар үшін қиындық туғызбады, керісінше, пәнге деген қызығушылығын арттырды. Топтық жұмыс барысында көшбасшылық қабілеттері байқалды.

**B санатындағы оқушылар**

Орташа үлгерімді оқушылар бастапқыда аздап қиналғанымен, сабақ құрылымы мен тапсырмалар түрлеріне бейімделе бастады. Lesson Study тәсілі және CLIL элементтері олардың ынтасын арттырып, тілдік және пәндік дағдыларын дамытуға көмектесті. Белсенділік біртіндеп артқаны байқалды.

**C санатындағы оқушылар**

Бұл топтағы оқушылар үшін жаңа тәсілдер бастапқыда түсініксіз болғанымен, қолдаушы орта мен жұптық, топтық жұмыс арқылы біртіндеп белсенділік таныта бастады. Жеке қолдауды қажет етсе де, кейбір оқушыларда пәнге деген қызығушылықтың пайда болуы байқалды. Үшінші Lesson Study сабағында бұл топтың қатысуы 19%-ға өскені тіркелді.

**Сабақ әдістеріне талдау кестесі**

| **№** | **Қолданылған әдіс** | **Мақсаты** | **Тиімділігі** | **Шектеулері / Ескертпелер** |
| --- | --- | --- | --- | --- |
| 1 | **CLIL технологиясы** (пән мен тілді кіріктіру) | Пәндік және тілдік білімді қатар дамыту | - Оқушылардың ағылшын тіліне қызығушылығы артты- Танымдық белсенділік жоғарылады- Жоғары және орта деңгейлі оқушылар үшін тиімді болды | Төмен үлгерімді оқушыларға қиын; дифференциалды тәсіл қажет |
| 2 | **Топтық және жұптық жұмыс** | Ынтымақтастық, өзара оқыту, жауапкершілік | - Коммуникация және көшбасшылық дамыды- C санатындағы оқушылар белсендірек болды | Топты дұрыс ұйымдастырмау пассивтілікке әкелуі мүмкін |
| 3 | **Қалыптастырушы бағалау, өзін-өзі бағалау** | Жетістікті бақылау, кері байланыс, мотивация | - Рефлексия қалыптасты- Мақсатқа бағытталған оқу жүргізілді | Критерийлерді түсіндірмей қолдану нәтиже бермейді |
| 4 | **Сыни ойлау әдістері** (кластер, Венн диаграммасы, INSERT т.б.) | Аналитикалық және логикалық ойлауды дамыту | - Материалды терең түсінді- Ойын дәлелдеп жеткізу дағдысы артты | Уақытты тиімді жоспарлау қажет |
| 5 | **АКТ қолдану** (презентация, видео, онлайн тапсырмалар) | Визуализация, цифрлық дағдыларды дамыту | - Қызығушылықты оятты- Материалды қабылдау жеңілдеді | Техникалық қиындықтар болуы мүмкін |

Барлық сабақтарды талқылау нәтижесінде оқушылардың белсенділігін арттырған тиімді әдістер ретінде кроссворд шешу, кластер құрастыру және оны қорғау жұмыстары анықталды. Бұл тапсырмалар оқушылардың қызығушылығын арттырып, сабаққа белсене қатысуға ықпал етті. Оқушылар ұялшақтықтан арылып, бірлесіп жұмыс істеу дағдыларын меңгерді, еркін ой айтып, қойылған сұрақтарға жылдам жауап беруді үйренді.

Алайда, жалпы сыныптың белсенділігіне қарамастан, А есімді оқушы сабақта енжарлық танытты. Сабақ бақылаушылары оның сөздік қорының әлсіздігін байқады, бұл – пәндік тапсырмаларды орындауда қиындық туғызатын негізгі себептердің бірі. Сонымен қатар, оқушы көпшілік алдында өзін ыңғайсыз сезінеді, өзін көрсетуге ұялады.
Дегенмен, сыныптағы жағымды және қолайлы психологиялық ахуалдың арқасында ол біртіндеп ашыла бастады, топтық жұмысқа қатысып, химия пәніне қатысты негізгі терминологияны үйренуге ниет білдірді.

Мұндай жағдайда мұғалім тек білім беруші ғана емес, сонымен қатар тәжірибелі практик, зерттеуші және бақылаушы бола білуі тиіс. Ол дәстүрлі оқытудың ескі көзқарастарынан арылып, оқушыларды оң бағытқа бейімдей алатын, ынтымақтастыққа құрылған қолдау ортасын қалыптастыратын тұлға болуы қажет.

**Lesson Study тәсілі қолданылған сабақтардың нәтижелілігінің мониторингісі**

| **Критерий** | **1-сабақ** | **2-сабақ** | **3-сабақ** |
| --- | --- | --- | --- |
| **Ерекшелігі** | Сабақта жақсы жұмыс атмосферасы қалыптастырылды. Үй тапсырмасы сараланған түрде берілді. | Балалардың оқу үдерісіндегі белсенділігін арттыратын әртүрлі әдіс-тәсілдер қолданылды. Жаңа материалды бекіту тақтада және жеке орындарда жүргізілді. Оқушыларға тапсырмаларды өз бетінше орындауға уақыт берілді. | Практикалық жұмыс барысында кластер толтыру әрбір оқушыны барынша сабаққа тартуға мүмкіндік берді. Сабақтың ойын элементтері коммуникативтік дағдыларды арттырды. Оқушы өзінің әрекетіне баға берді. |
| **Кемшіліктері** | Барлық оқушылар талқылауға белсенді қатыса алмады. | Бірнеше оқушы топтық жұмыс барысында белсенділік танытпады. | Бір оқушы сабақта пассивті болды. |
| **Оқушылардың қатысу деңгейі** | 40 % | 70 % | 100 % |
| **Ұсыныстар** | Сабақ соңында бағаларды дер кезінде қойып, оларды түсіндіру қажет. Бағалау үдерісіне оқушыларды да тартуға болады. | Мұғалім оқушылардың сөйлеу дағдыларын дамытуға жұмыс істеуі тиіс. Толық, нақты жауаптар алуға ұмтылу қажет. | Сабақта түрлі әдіс-тәсілдерді қолдануды жалғастыру ұсынылады. |

**Таблица деректері бойынша, сабақтағы жұмыс нәтижесі оң динамиканы көрсетеді.**

**Google Forms** қолдану арқылы рефлексия жүргізудің қосымша әдісі ретінде оқушылар сабақты ауызша да талқылай алды. Олар төмендегі сұрақтарға жауап беріп, өткен сабақты түсінгендерін білдірді:

1. **Сіз бұл сабақтан жаңа нәрсе үйрендіңіз бе?**
2. **Бүгінгі ақпарат болашақ өміріңіз үшін пайдалы болуы мүмкін бе?**
3. **Контексттік тапсырма арқылы химияны оқу сізге қызықты ма?**

Бұл оқушылардың сабаққа деген көзқарасын бақылау мен бағалаудың қосымша әдістерін көрсетеді. Сондай-ақ, рефлексия арқылы оқушылардың сабақты қаншалықты түсінгенін, контексттік тапсырмалар олар үшін қаншалықты тиімді екенін бағалауға мүмкіндік береді.

**Қорытынды**

Қорытындылай келе, зерттеу сабағын өткізу кәсіби дағдыларды дамытуға және тәжірибе алмасуға үлкен ықпал етті. Сабақ барысында сыныпта сенімді қарым-қатынас орнады, балалар топта жұмыс істей отырып, әрқайсысы нәтижеге жауапкершілікпен қарауға үйренді.

Әрбір сабақтан кейін мұғалімдер тобы бірлесіп сабақты талқылап, оның тиімді сәттерін анықтап, зерттеу нәтижелері бойынша келесі қорытындыларға келді:

1. **Функционалдық сауаттылықты дамытуға негізделген , интеграцияланған тапсырмалар қолдану арқылы оқушылардың сабаққа деген мотивациясы мен белсенділігі артты.**
2. **Үш зерттеу сабағының нәтижелеріне сәйкес, білім сапасы 19%-ға артты.**
3. **Сабақта ең тиімді әдістер болып ағылшын тілінде интеграцияланған кластермен жұмыс және ассоциациялар әдісі табылды.**
4. **Болашақта ағылшын тілінде әртүрлі әдістер мен тәсілдерді қолдануды жалғастырып, «әлсіз» оқушыларға көбірек көңіл бөлу жоспарлануда.**

Бұл қорытынды сабақты өткізудің тиімділігін көрсетеді және келешекте оқыту әдістерін жетілдіру бойынша нақты жоспарлар ұсынады.